Atter en gang vil jeg byde velkommen til de fremmødte, og takke bestyrelsen for et godt samarbejde året igennem. Også igen en stor tak til Bjarne Flindt for at have været behjælpelig med såvel kassererfunktionen samt stadig at fungere som sekretærhjælp for lokalrådet og Claus Møller for at tage aktiv del i de mange møder og deraf følgende arbejdsopgaver, i de arbejdsgrupper lokalrådet har etableret. Alle foreninger, erhvervsdrivende og borgere fortjener også en stor applaus for deres engagement og tillid i og med Lokalrådets virke.

Corona

Vi kommer jo ikke uden om at nævne, som overalt i det danske land, at coronaen har haft stor indflydelse på vores arbejde og medført store udfordringer de sidste 1½ år. Det har betydet, at generalforsamlingen først har kunne afvikles nu, men det har også betydet, at vi har måtte aflyse forskellige events.

Generationspulje og Affaldsindsamling:

”Odense Kommune har været så generøse, at de har givet os lov til at bruge den resterende del af beløbet, vi fik tildelt i 2019, til den kommende affaldsindsamling, som afvikles søndag den 26. april 2020 – tak for det.”

Det fortalte jeg sidste gang! Vi havde sådan glædet os til i år at afvikle vores affaldsindsamling og denne gang med et relevant indslag om genanvendelse af plast – som jo er en af de helt store miljøsyndere ude i vores natur. Men desværre måtte vi endnu engang aflyse og rykke arrangementet til efteråret. Da der desværre var sket en kommunikationsbrist, kunne vi ikke råde over KKIC´s areal som vi plejer og dernæst måtte vores planlagte foredragsholdere aflyse, da de ikke var startet op endnu efter Corona. Derfor flyttes arrangementet til april 2022 – og vil derefter afvikles en gang årligt.

Men vi synes ikke vi kunne sidde tilbage og ikke foretage os noget inden for det område, så vi ansøgte om medvirken i et projekt; Ren Natur! Et projekt hvor der samles affald på en nærmere bestemt rute og hvor Lokalrådet efterfølgende modtager et beløb til deres Aktiviteter.

Så den 3. oktober samles der 20-25 personer foran Fakta til et kop kaffe og et rundstykke – vi går så mod Langesøstien, som er vores tildelte område. Der samles affald i et par timer.

Korup Blomstrer:

Atter en gang fremsendte arbejdsgruppen; Korup Blomstrer, en ansøgning til Odense kommune Borgerne bestemmer-projektet, i håb om at komme i betragtning til et beløb på kr. 200.000,- som denne gang, igen blev tildelt til 10 forskellige forstadsprojekter.

Vi var så heldige at, kommunen igen fandt vores ansøgning så interessant, at vi fik de 200.000,- med henblik på at fremme det lokale engagement og styrke fællesskaber i lokalområdet.

Grundet Corona blev perioden skubbet så vi ikke kunne holde afstemning til jul som vanligt. Lokalrådet besluttede derfor at afholde en informationsdag i forbindelse med, at vi opsatte juletræ ved indkøbscentrene. Da vi havde haft mange borgere som spurgte ind til om der ikke kom juletræ igen i år. Fremover vil vi arbejde på, at butikkerne går sammen om at opsætte juletræ, da lokalrådet ikke har den fornødne økonomi til dette.

Processen var i år også præget af store udfordringer fra kommunens side. De havde lavet en organisatorisk ændring der betød, at det var nye folk der skulle bistå vores arbejdsgruppe i processen. Det trak processen lidt i langdrag.

I år var der dog også knyttet betingelser til puljen, nemlig den at den ene halvdel af beløbet kun kunne uddeles til projekter der omhandlede frivillighed og nær velfærd, hvorimod den anden kunne bruges til f.eks anlægsforslag.Men vi fik heldigvis mange super gode forslag ind.

I år besluttede vi, at afstemningsmetoden blev lidt anderledes. Der kunne stemmes på 3 projekter (mod før 1). Dette gjorde vi for at tilgodese de gode initiativer, der måske ikke havde store grupper bag sig, der kunne stemme på netop deres projekt. Det er der selvfølgelig behæftet med både fordele og ulemper, men vi skønnede at fordele var langt overvejende.

Vi har besluttet ikke at ansøge puljen i år, da vi godt vil have afsluttet igangværende projekter men også da der er knyttet den betingelse i år, at det skal have en miljømæssig vinkel. Det ville vi gerne lige afvente Partnerskabsaftalens indhold inden vi arbejdede videre med nye projekter.

Men vi regner da med at søge næste år hvis muligheden byder sig.

Det har som jeg sagde sidste år, været en stor gevinst for Lokalrådet og alle de andre foreninger i Korup, at vi er blevet mere synlige i Odense Kommune.

Byskilte i Korup:

Vi er stadig i proces med kommunen omkring byskiltene. Der har været store udfordringer med sagsbehandlere, der alle er enten rejst eller gået på pension. Men efter at have været i kontakt med rådmanden, er der kommet skred i sagen. V forventer en afslutning inden for de næste 4-8- uger.

Højbjergbanen:

Korup Lokalråd har nedsat en arbejdsgruppe der samarbejder med Odense kommune omkring etablering af rekreativt område på den tidligere Højbjergbanes område.

Vi har kun positive oplevelser med kommunen omkring dette projekt. De er meget lydhøre overfor vores ønsker til området. Projektet fattes, som alt andet penge, men vi tror på, at vi sammen med kommunen og eksterne interessenter, kan finde de midler der kan realisere vores ønsker for området.

Vore arbejdsgruppe som består at på private ildsjæle som foreninger har arbejdet så ihærdigt og professionelt med denne opgave – vi kan ikke takke Jer nok. Vi var også så heldige at få tidligere byrådsmedlem Verner Engelbæk ud for at guide os videre i det politiske arbejde – et besøg der gav stor viden og motivation til gruppen.

Det medførte, at vi har fået indføjet i Partnerskabsaftalen (omtales senere) at der er blevet afsat penge til etablering af en bro over åen (der hvor der skal etableres en sti). Så nu hvor politikkerne har sagt ja, står vi meget stærkere i at nå målet om at få etableret en sti der giver adgang til området fra Korup siden.

Partnerskabsaftalen:

Som et led i kommunens politiske strategi og etablering af deres fremtidsvision; Velfærdens fundament, bliver alle lokalområder (partnerskaber) inviteret til et samarbejde omkring fordeling af midler til udvikling og vedligehold af lokalområde med udgangspunkt i den lokale skole. Denne invitation kom til Korup i foråret.

Fra Korup blev følgende deltagere udvalgt til at forestå dette arbejde;

**Deltagere fra partnerskabet:**

Simon Hempel

Bitten Sigvart

Brian Dansbo

Thomas Argiris

Kenneth Pedersen

Anne Grethe Jensen

Marlene Gemmer

|  |
| --- |
| Med udgangspunkt i, at et centralt omdrejningspunkt i Korup, er vores lokale skole den, som på mange platforme binder fællesskaberne sammen i Korup.  Vores fremtidsvision er at fremme fællesskabet og samhørigheden på tværs af kulturelle, sociale og aldersmæssige forskelle. Samtidig ønsker vi en demokratisk proces, hvor borgerne får mulighed for at være innovative, og hvor den "skæve tænkning" får mulighed for at blive realiseret.  På sigt er vores håb, at Velfærdens Fundament kan blive starten på en rejse, hvor vi som borgere i Korup kan udvikle vores lokalområde, udvide vores personlige netværk og tage et kollektivt ansvar for hinanden og vores by, som ikke tidligere er set.  For at efterleve ovennævnte, har der været afholdt adskillige møder online. Der blev også sendt et spørgeskema ud fra kommunen til alle borgere i Korup. Her kunne de komme med deres input til, hvad der skulle ske. På baggrund af de indkomne forslag fra den undersøgelse samt den prioriterede plan fra skolen resulterede det i en samlet indstilling til byrådet. Det blev politisk behandlet og vedtaget den 22. september 2021, så nu afventer vi bare at de går i gang.  Fra Lokalrådets side, var hovedfokus at få etableret nogle fornuftige rammer for alle de unge mennesker i Korup. Ved at de får et samlingssted hvor der både kan være plads til aktiviteter og ren hygge, tror vi, at det både kan være en gevinst for de grupper, der har følt sig chikaneret af høj musik, fest og smadrede flasker – og ikke mindst de unge, som nu får et sted at samles og som de selv har et medansvar for.  Det andet hovedfokus var Højbjergbanens tilgængelighed fra Korup siden. Og det lykkedes jo også fint. |

Udbedring af stier, veje m.v.

Sidste år havde vi en dialog med kommunens parkforvalter om at gøre noget ved området omkring den gamle ungdomsklub. Det gjorde de så grundigt, at der desværre udbrød brand efter brug af ukrudtsbrænder på området. Vores næste opgave bliver at være i dialog med ejerne og kommunen om, hvad og hvornår der sker noget. Det er ikke særlig pænt for området at kigge på den brandtomt. Men vi kan forstå at der et retsligt efterspil i gang omkring bygningerne, så det må vi naturligvis afvente.

Økonomi:

Lokalrådets økonomi er stadig meget skrøbeligt. Vi har forsøgt via Facebook, at indsamle støttekroner. Vi har været så heldige at både privatpersoner og en forening har givet Lokalrådet økonomisk støtte, igen i år. Tusind tak for det.

Den forestående affaldsindsamling giver også rådet en indtægt – og det er vi meget glade for.

VI har i år søgt Odense kommunes udviklingspulje om tilskud til etablering af en hjemmeside, samt et lille driftsbeløb. Vi vil gerne kunne som minimum, give en kop kaffe når vi afholder møder. Som det er lige pt. koster det Lokalrådets medlemmer penge fra egen lomme at arbejde i Lokalrådet. Det synes jeg ikke er helt fair. Det må være rigeligt, at de bruger meget af deres fritid.

Pt. skal vi rundt med hatten i hånden hver gang vi skal lave et aktivitet, der koster penge, og det er vi enige om i lokalrådet, at det er en uholdbar situation. Også fordi det er så tidskrævende

For uden penge bliver det svært som forening at overleve. Men vi håber at lokalområdets foreninger samt erhvervsdrivende vil støtte op om Lokalrådet rent økonomisk, så vi fortsætte med alle de gode initiativer og aktiviteter vi har sat i gang.

Fremtiden:

Fremadrettet vil lokalrådet fortsætte deres arbejde i samme retning nemlig at varetage borgernes interesser, særligt i forhold til kommunen men også at etablere fællesskaber med det formål at skabe samhørighed der bringer borgerne tættere sammen uanset alder og kultur.

Lokalrådet har også valgt at arbejde ud fra FN´s 17 Verdensmål – specielt det omkring bæredygtige lokalsamfund, sundhed og trivsel samt miljøoptimering. Det bliver indtænkt i alle vores beslutninger og den måde vi arbejder på.

Men som jeg sagde sidste år, kunne godt ønske mig, at der var flere borgere der kunne tænke sig at tage aktivt del i vores arbejde. Pt. mangler vi 2 medlemmer til Lokalrådet. Så er der en af Jer der kunne tænke jeg at bidrage i det gode sags tjeneste, så sig endelig til. VI kan bruge alt den arbejdskraft vi kan få. Vi kunne godt tænke os, at de store foreninger havde en repræsentant i Lokalrådet – det ville give god mening. Dels taler de på manges vegne, men også ders respektive netværk kan have stor værdi for Lokalrådet.

Jeg vil til slut rette en stor tak til Jer frivillige der i årets løb har hjulpet Lokalrådet med mange forskellige opgaver! Det skal I have tak for, det har virkelig gjort en stor forskel.

Så tror jeg, jeg er kommet omkring årets aktiviteter – nu håber jeg de fremmødte har spørgsmål og kommentarer til beretningen.

Marlene Dyrelund Gemmer

Korup Lokalråd/Formand

September 2021